নাইজেল হথোর্ন
স্যার নাইজেল বার্নার্ড হথোর্ন সিবিই (ইংরেজি: Nigel Barnard Hawthorne; ৫ এপ্রিল ১৯২৯ - ২৬ ডিসেম্বর ২০০১) ছিলেন একজন ইংরেজ অভিনেতা। তিনি ১৯৮০-এর দশকে সিটকম ইয়েস মিনিস্টার এবং এর অনুবর্তী পর্ব ইয়েস, প্রাইম মিনিস্টার-এ স্যার হামফ্রি অ্যাপলবি চরিত্রে অভিনয় করে সেরা টিভি অভিনেতা বিভাগে চারটি বাফটা টিভি পুরস্কার অর্জন করেন। তিনি দ্য ম্যাডনেস অব কিং জর্জ (১৯৯৪) চলচ্চিত্রে রাজা তৃতীয় জর্জ চরিত্রে অভিনয় করে শ্রেষ্ঠ অভিনেতা বিভাগে অস্কারের মনোনয়ন লাভ করেন এবং শ্রেষ্ঠ প্রধান চরিত্রে অভিনেতা বিভাগে বাফটা পুরস্কার অর্জন করেন। তিনি পরবর্তী কালে দ্য ফ্র্যাজাইল হার্ট ধারাবাহিকে অভিনয় করে ১৯৯৬ সালে শ্রেষ্ঠ অভিনেতা বিভাগে বাফটা টিভি পুরস্কার অর্জন করেন। মঞ্চে তিনি হ্যারল্ড পিন্টার, জঁ ককতো ও ইউজিন ওনিলের রচিত নাটকে অভিনয় করেন। মঞ্চে তার কাজের জন্য একটি লরন্স অলিভিয়ে পুরস্কার ও টনি পুরস্কার অর্জন করেন। ১৯৮৭ সালে তিনি অর্ডার অব দ্য ব্রিটিশ এম্পায়ারের কমান্ডার এবং ১৯৯৯ সালে নাইট উপাধিতে ভূষিত হন।